雲菴生日空印設供作偈福嚴南臺萬壽三老與焉次韻
作者：釋德洪
朝代：宋

paragraphs: 不見叢林老陕西，鐵牛生得石牛兒。
泐潭撲面紅塵起，四海禪流滿地疑。
溈山作人熱心肺，冷處著火人方知。
龍山說偈聊戲耳，萬象驚叫天魔悲。
三生大士視雲漢，和倡四座知爲誰。
南臺拱讀萬壽笑，生機妙語皆臨時。
諸方傳誦著精彩，不是龍山唱和詩。